text: Esbjerg Højskole lukker
  20 februar 2012 kl. 14.24
  Så skete det. På et bestyrelsesmøde i dag er det netop blevet besluttet at lukke Danmarks sidste arbejderhøjskole.
  Det var ikke muligt for bestyrelsen bag højskolen at finde økonomiske midler til at drive højskolen videre og derfor så de i dag ingen andre muligheder end at lukke den 102 år gamle højskole.
  
  Gæld på 58 millioner
  Esbjerg Højskole har siden november forsøgt at skaffe midler til fortsat drift, men det er ikke lykkedes. Højskolen havde pantsat bygningerne for 45 millioner kroner, og har derudover en gæld på 13 millioner til banken.
  Skolen har ikke nogen elevhold og 40 lærere var allerede afskediget. Nu mister de sidste 35 ansatte deres job.
  